แบงก์โน้ตส์
อินเทรนด์
30 ต.ค. 2565

อินเทรนด์
โดย..ทีมข่าวการเงิน
แม้น้ำท่วมรุกคืบเข้าพื้นที่ กทม. ชั้นในเรื่อยๆ แต่สำนักงานใหญ่ธนาคารแห่งประเทศไทย (ธปท.) ที่ตั้งอยู่ริมแม่น้ำเจ้าพระยายังแห้งสนิท ระบบการทำงานของแบงก์และการเงินยังเปิดทำการได้ตามปกติ หลายฝ่ายยกนิ้วชื่นชมระบบการเตรียมรับมือฉุกเฉินของ ธปท. สุดยอด!
ด้านผู้บริหารยังมาทำงานกันปกติทุกคน แม้จะอินเทรนด์กลายเป็นผู้ประสบภัยไปแล้วหลายคน!!! บ้านอยู่นอกเมืองน้ำท่วมมิดหลังคา รถยนต์หรูจมน้ำเรียบ แต่ทุกคนยังมีสปิริตมาทำงาน ดูชิลชิล
เจอหน้า สุชาดา กิระกุล รองผู้ว่าการ ธปท. ถามถึงบ้านน้ำท่วมได้รับคำตอบทันควัน “อยู่แถวรัตนาธิเบศร์จะรอดเหรอคะ พี่ว่าเตรียมรับมือเกินร้อยแล้วนะ เก็บของใส่ท้ายรถพร้อม อพยพทันที ที่ไหนได้น้ำมาเร็วมากแวบเดียวถึงเอว รถที่เตรียมขับหนีไม่ทัน พี่เลยกลายเป็นคนอินเทรนด์เป็นผู้อพยพอย่างที่เห็นนี่ล่ะคร่า”
อย่างนี้ ตัวเลขเศรษฐกิจ ธปท. รอบหน้าจะออกมาแม่นอย่าบอกใคร เพราะคนทำได้ข้อมูลจากประสบการณ์ตรงอย่างไม่เคยมีมาก่อน